11 ส.ค.นี้สคฝ.ลดคุ้มครองเงินฝากเหลือ25ล้านบาท
สคฝ.แจ้งลดการคุ้มครองเงินฝากลดเหลือ 25 บาทล้านบาท จากเดิม 50 ล้านบาท เริ่มมีผลบังคับใช้ 11 ส.ค.58นี้
7 ส.ค. 2558

สคฝ.แจ้งลดการคุ้มครองเงินฝากลดเหลือ 25 บาทล้านบาท จากเดิม 50 ล้านบาท เริ่มมีผลบังคับใช้ 11 ส.ค.58นี้
สถาบันคุ้มครองเงินฝาก(สคฝ.) แจ้งการคุ้มครองวงเงินฝากที่จะลดวงเงินคุ้มครองเงินฝากลงตามกฎหมาย โดยตั้งแต่วันที่ 11 ส.ค.2558 เป็นต้นไป จะคุ้มครองที่ 25 ล้านบาทต่อคนต่อสถาบันการเงินเท่านั้น หากเกิดความเสียหายขึ้นกับสถาบันการเงินที่รับฝากเงิน จากเดิมที่กฎหมายเคยคุ้มครองที่ 50 ล้านบาทต่อคนต่อสถาบันการเงิน อย่างไรก็ดีวงเงินคุ้มครองดังกล่าวยังที่ครอบคลุมผู้ฝากถึง 99.94% ของจำนวนผู้ฝากเงินทั้งระบบ ดังนั้น สคฝ.จึงเชื่อว่าจะไม่มีผลกระทบต่อผู้ฝากเงินแต่อย่างใด
ทั้งนี้ เนื่องจากสถาบันการเงินของไทยมีเสถียรภาพและมั่นคงมากภายใต้การกำกับดูแลของธนาคารแห่งประเทศไทย(ธปท.) ซึ่งธปท.มีความระมัดระวังสูงในการกำกับดูแลสถาบันการเงินและมีเครื่องมือในการดูแลที่มีประสิทธิภาพ  ขณะเดียวกัน สถาบันการเงินของไทยที่เป็นสถาบันรับฝากเงินก็มีการบริหารจัดการความเสี่ยงที่ดี เห็นได้จากวิกฤตการณ์เศรษฐกิจในต่างประเทศที่ผ่านมามิได้ส่งผลกระทบที่เลวร้ายต่อสถาบันการเงินในประเทศไทย
อย่างไรก็ดี สคฝ.ได้มีการหารือร่วมกับสมาคมธนาคารไทย สมาคมธนาคารนานาชาติ บริษัทเงินทุน และบริษัทเครดิตฟองซิเอร์ ซึ่งเป็นสถาบันการเงินที่รับฝากเงินซึ่งทุกแห่งมั่นใจว่าพร้อมจะให้ความเชื่อมั่นต่อผู้ฝากเงินและพร้อมจะดูแลเงินฝากของประชาชนเป็นอย่างดี และจะมีการหารือกับสคฝ.และธปท.อย่างใกล้ชิดต่อไป โดยปัจจุบันสถาบันการเงินรับฝากเงินที่ได้รับการคุ้มครองเงินฝากประกอบด้วย ธนาคารพาณิชย์ไทย 18 แห่ง สาขาธนาคารต่างประเทศ  12 แห่ง บริษัทเงินทุน 2 แห่ง และบริษัทเครดิตฟองซิเอร์ 3 แห่ง ทั้งหมดมียอดเงินรับฝากจากประชาชนรวม 11.62  ล้านล้านบาท